-----------------------------------------------------------------------
  1. ปัจจัยความเสี่ยง

  -----------------------------------------------------------------------

 ความเสี่ยงจากแนวโน้มการเพิ่มขึ้นของอัตราดอกเบี้ยสินเชื่อเพื่อที่อยู่อาศัย

บริษัทฯ คาดว่าสภาพการแข่งขันในปีนี้จะยังคงอยู่ในภาวะรุนแรง มีอุปทานทยอยสู่ตลาดอย่างต่อเนื่อง
ในขณะที่ความต้องการที่อยู่อาศัยจะยังคงเติบโตตามภาวะเศรษฐกิจที่ฟื้นตัวอย่างต่อเนื่องและผู้บริโภคยังคงมีความมั่นคงในอาชีพการงาน
โดยแนวโน้มการเพิ่มขึ้นของอัตราดอกเบี้ยสินเชื่อเพื่อที่อยู่อาศัย
อาจจะไม่ส่งผลกระทบโดยตรงให้ความต้องการที่อยู่อาศัยลดลงอย่างมีนัยสำคัญ
แต่จะส่งผลให้ผู้บริโภคพิจารณาเลือกซื้อบ้านที่มีขนาดเล็กลงและราคาต่ำลง ทั้งนี้ บริษัทฯ
ได้ติดตามความเคลื่อนไหวของภาวะเศรษฐกิจและทำการสำรวจตลาดอย่างใกล้ชิด
ทำให้สามารถพัฒนาผลิตภัณฑ์ที่ตอบสนองต่อความต้องการที่เปหลี่ยนแปลงไปของผู้บริโภคได้ โดยในปี
2548 นี้ บริษัทฯ จะทยอยนำบ้านขนาดกลางออกสู่ตลาด
เพื่อขยายกลุ่มลูกค้าของบริษัทฯและตอบสนองความต้องการของลูกค้าระดับกลางมากขึ้น

 ความเสี่ยงด้านการก่อสร้างโครงการที่อยู่อาศัย

จากการที่ราคาน้ำมัน
ซึ่งเป็นปัจจัยหลักในการกำหนดราคาสินค้ามีการปรับตัวเพิ่มสูงขึ้นอย่างต่อเนื่องในปี 2547
แต่ยังไม่ได้ส่งผลกระทบโดยตรงต่อราคาสินค้าและวัตถุดิบต่างๆ
เนื่องจากรัฐบาลยังคงตรึงราคาน้ำมันดีเซล ทั้งนี้
มีแนวโน้มสูงมากที่รัฐบาลจะประกาศลอยตัวราคาน้ำมันดีเซลในปี 2548
ซึ่งจะทำให้ราคาวัสดุก่อสร้างปรับเพิ่มสูงขึ้น
ส่งผลให้ต้นทุนการก่อสร้างเพิ่มสูงขึ้นตามไปด้วยและอาจจะส่งผลกระทบต่อความสามารถในการทำกำไรของบริษัทฯ
อย่างไรก็ตาม บริษัทฯ ได้ประสานงานอย่างใกล้ชิดกับพันธมิตรทางธุรกิจ
โดยร่วมกันวางแผนงานทางธุรกิจ
เพื่อให้ผู้รับเหมาและพันธมิตรสามารถมองเห็นภาพรวมทางธุรกิจได้อย่างชัดเจนและจัดเตรียมวัตถุดิบ
วัสดุก่อสร้างและแรงงานให้รองรับการขยายงานได้อย่างเหมาะสม
รวมทั้งสามารถเจรจาต่อรองกับผู้ขายเพื่อให้ได้ราคาวัตถุดิบและวัสดุก่อสร้างที่ต่ำที่สุด นอกจากนี้
บริษัทฯ ได้ใช้ระบบจัดซื้อทางอิเล็คทรอนิคส์ (E-Procurement)
ส่งผลให้การจัดซื้อมีประสิทธิภาพมากขึ้น ลดปัญหาการขาดแคลนวัตถุดิบและแรงงาน
รวมทั้งสามารถควบคุมต้นทุนค่าก่อสร้างและระยะเวลาการก่อสร้างได้ดียิ่งขึ้น

 ความเสี่ยงจากการสร้างบ้านก่อนขาย (Pre-built)

วิกฤติเศรษฐกิจในปี 2540 ส่งผลให้ความเชื่อมั่นของผู้บริโภคในการซื้อบ้านสั่งสร้างลดลง
และหันมานิยมการซื้อบ้านสร้างเสร็จพร้อมอยู่มากขึ้น
ทำให้ผู้ประกอบการต้องใช้เงินทุนหมุนเวียนเพิ่มสูงขึ้นในการสร้างบ้านพร้อมอยู่
เนื่องจากไม่ได้รับเงินล่วงหน้าจากผู้ซื้อมาใช้เป็นเงินทุนหมุนเวียน
อีกทั้งยังมีความเสี่ยงหากบ้านที่สร้างเสร็จไม่ตรงกับความต้องการของตลาดและไม่สามารถขายได้
ทำให้มีภาระต้นทุนสินค้าคงเหลือเพิ่มสูงขึ้น
ซึ่งอาจจะส่งผลให้ผู้ประกอบการมีปัญหาสภาพคล่องและความสามารถในการทำกำไรลดลง ทั้งนี้
บริษัทฯ ได้ลดความเสี่ยงดังกล่าว
โดยทำการวิจัยและศึกษาพฤติกรรมผู้บริโภคในเชิงลึกอย่างต่อเนื่อง
เพื่อนำข้อมูลดังกล่าวมาวิเคราะห์และพัฒนาผลิตภัณฑ์ให้ตอบสนองความต้องการของลูกค้ามากที่สุด
อีกทั้งได้ทำการสำรวจตลาดอย่างใกล้ชิด ทำให้สามารถ
วางแผนการก่อสร้างให้สอดคล้องกับการขาย
ส่งผลให้การจัดการสินค้าคงเหลือเป็นไปอย่างมีประสิทธิภาพมากที่สุด

ความเสี่ยงจากการขายคอนโดมิเนียมก่อนเริ่มการก่อสร้าง (Pre-sales)

การเสนอขายคอนโดมิเนียมก่อนเริ่มการก่อสร้าง (Pre-sales)
นอกจากจะช่วยลดความเสี่ยงด้านการตลาดและเพิ่มความยืดหยุ่นในการปรับเปลี่ยนและพัฒนาผลิตภัณฑ์ให้เหมาะกับสภาพการณ์ที่เปลี่ยนแปลงไป
ยังช่วยให้บริษัทฯ สามารถนำเงินรับค่างวดจากลูกค้ามาใช้เป็นเงินทุนหมุนเวียนได้อีกด้วย
อย่างไรก็ตาม การเสนอขายคอนโดมิเนียมก่อนเริ่มการก่อสร้าง
ยังคงมีความเสี่ยงด้านการควบคุมต้นทุนการผลิต เนื่องจากเป็นการตั้งราคาขายก่อนเริ่มการก่อสร้าง
จึงมีความเป็นไปได้ที่อัตรากำไรขั้นต้นจะลดลงหากต้นทุนการก่อสร้างเพิ่มสูงขึ้น ทั้งนี้ บริษัทฯ
ได้ลดความเสี่ยงดังกล่าว โดยทำสัญญาก่อสร้างแบบเบ็ดเสร็จ (Turnkey construction)
กับผู้รับเหมา ทำให้บริษัทฯ
สามารถควบคุมต้นทุนได้อย่างมีประสิทธิภาพและอัตรากำไรขั้นต้นไม่ได้รับผลกระทบจากความผันผวนของราคาวัสดุก่อสร้าง

นอกจากนี้ โครงการคอนโดมิเนียมจะมีระยะเวลาก่อสร้างประมาณ 14 ถึง 26 เดือน ซึ่งบริษัทฯ
มีหน้าที่ในการควบคุมการก่อสร้างและการส่งมอบโครงการให้ลูกค้าตามเวลาที่กำหนด ซึ่งบริษัทฯ
มีประสบการณ์และความเชี่ยวชาญในการก่อสร้างคอนโดมิเนียมมาอย่างยาวนานและได้ประสานงานกับผู้รับเหมาอย่างใกล้ชิด
ทำให้สามารถแก้ไขปัญหาต่าง ๆ
และควบคุมดูแลการก่อสร้างให้แล้วเสร็จตามตารางเวลาที่กำหนดมาโดยตลอด

 ความเสี่ยงด้านการเงิน

จากการที่อัตราดอกเบี้ยได้เริ่มปรับตัวสูงขึ้นเล็กน้อยในปีที่ผ่านมา
และมีการคาดการณ์อย่างกว้างขวางถึงแนวโน้มการปรับเพิ่มของอัตราดอกเบี้ยในปี 2548 นี้
แม้ว่าเงินกู้ของบริษัทบางส่วนจะมีอัตราดอกเบี้ยคงที่
แต่อัตราดอกเบี้ยคงที่ดังกล่าวจะมีบางส่วนที่ครบกำหนดในปีนี้ ดังนั้น
การปรับเพิ่มอัตราดอกเบี้ยย่อมส่งผลกระทบต่อต้นทุนทางการเงินของบริษัทอย่างหลีกเลี่ยงไม่ได้
ส่วนด้านสภาพคล่อง ในปัจจุบันสภาพคล่องในระบบเริ่มลดลงเรื่อย ๆ
ย่อมส่งผลให้การจัดหาแหล่งเงินกู้สำหรับโครงการใหม่ ๆ มีความยากลำบากมากขึ้น อย่างไรก็ตาม
โครงการของบริษัทที่กำลังดำเนินการอยู่ในปัจจุบันทั้งหมด
ได้รับการสนับสนุนทางการเงินจากสถาบันการเงินภายในประเทศครบหมดทุกโครงการแล้ว